Emeriitprofessor ja maalikunstnik Ants Viidalepp ja tema kaasa kunstipedagoog, graafik-akvarellist Eve Viidalepp esinevad Kastellaanimaja Galeriis ühisnäitusega "Üürike aeg". Näitus avatakse 2.juulil kell 17.00 See näitus on inspireeritud Ants Viidalepa ammusest  soovist esineda ühisnäitusega koos abikaasaga. Aeg on aga üürike ja kunagi varem pole see teoks saanud. Nüüd on meeldiv, et ammune unistus saab ellu viidud ja pealegi Eve Viidalepa lemmik galeriis. Siin on tunne, et pildid jõuaks nagu koju. Pildid saavad uue vaatenurga, ilmselt tänu imelisele päevavalgusele. Värv vajab valgust, ütleb Eve Viidalepp.  Ants Viidalepa maalide teemad ja pildilood ulatuvad lapsepõlveaegsesse kodulinna Paidesse. Ta on osanud oma päikselisest kodust ellu kaasa võtta  koduselt kalli ja armsa elurõõmsa ellusuhtumise, huumorimeele ja säravalt vestmisoskuse. Tõepoolest, see on imeline omadus ja anne, mida me igapäevaselt naudime. Lugude nägemine enese ümber on aidanud Antsul luua pilte, eriti Paide figuraalseid kompositsioone, mis seekord on näha teosel "Paide laat". Tundub, et see taies ongi tema loomingu koondportree, kunstniku olemuse-paik-aeg sümbioos nii tema tundeelus kui ka ajalootemaatikas. Seltsiks liituvad viimaste aastate pildid, episoodid loodusest, linnapildist  ning varasema aja portreed, mis ateljeesse alles jäänud. Kõik need pildid teevad au maalikunsti nautivale meistrile, kes on oma töösse suhtunud kui uude ja vallutamist vajavasse ülesandesse, mitte kui ajaviitesse. Kunstnik on kujutanud ka oma sõpru ja naabreid. Näitusel saab näha luuletaja H. Suislepa portreed Kassari kadakate taustal.  Ants Viidalepa õpetajateks ja meistriteks on olnud kindlalt kaks eesti kunsti suurkuju Johannes Võerahansu ja Erik Haamer, kelle kaasabil on kujunenud ka õpilase  maailmapilt ja usk.  Ants Viidalepp on end tuntuks joonistanud ühe pikal perioodil ka raamatuillustraatorina…Kaval Ants ja Vana Pagan, Hiinamuinasjutte, Üle õue õunapuu, Kalevipoeg, koostöö Eno Raua ja Lennart Meriga jt.  Kunstnik on olnud parimais meheaastais suur rännumees - mitmed suured pikad reisid Siberimaale, Karjalasse, kõrbealadele on rikastanud tema loometemaatikat. Näitusel on väljas Karjala targa, teadjanaise portree ja tema elumaja. Soome reisilt on mitmed Soome maastikud Salmenpelto ja Kuopio  lähistelt üheksakümnendate aastate algult. Sama tiheda maalimise kõrvalt on sama tihe olnud ka pedagoogiline töö Eesti Kunstiakadeemias maalimise õppejõuna.  Eve Viidalepp pakub nautimiseks kauneid akvarelle kaunitest lilledest, iiristest, alapealkirjaga "Antiikne iludus".  Eve on akvarelliga tegelenud peale ERKI lõpetamist 1982 aastast. Loomingulise tee vee ja värviga on Eve avastanud alles hiljuti, kaheksa aastat tagasi. Sel näitusel näitab kunstnik äsja maalitud iiriseid - suursuguselt kauneid  ja ajalooliselt põnevaid lugusid ning tunnustust pälvinud lilli. Öeldakse, et iiriste õitsemisega algab õige suvi. See on tõeline küütlevate ja helkivate värvide pidu, mida täiendab väga peen ja õrn aroom. Kreeka keeles tähendab iiris vikerkaart. See üürike õitsemiseaeg on sarnane vikerkaare ilmumisega. Iiriste õidepuhkemise vaikne ootamine on saladuses osaliseks saamine. Kuu aega ööd ja päevad üleval iiriseid maalides, kõik elu-olu tuleb sättida nii, et ei oleks segavaid asju, inimesi,  soove. Täielik pühendumine maalimisele - see on ülim kirg ja iluime kinni püüdmine, edasiandmine, uute võimalustega kohtumine. Iga töö viib uute katsetuste juurde ja nii see töö ei lõpegi. Minu suhe iiristesse on seletamatu ja samas vältimatu, põnev aeg mu elus. Pean neid maalima-neid tundma õppima ja taltsutama, aga mis toimub tegelikult seda ma ei tea. Võrratu ilu paneb mind pintslit haarama, ennastunustavalt töötama, õppima ja õnnelik olema", sõnab Eve Viidalepp.  Viidaleppade ühisnäitust saab vaadata  28. juulini 2008